[pic] | COMISIA EUROPEANĂ |

Bruxelles, 7.12.2009

COM(2009)670 final

Prop unere de

DECIZIE A CONSILIULUI

de abrogare a Deciziei 2009/472/CE din 6 aprilie 2009 și privind măsurile care trebuie luate în aplicarea procedurii de consultare cu Republica Islamică Mauritania în temeiul articolului 96 din Acordul de parteneriat ACP-CE

EXPUNERE DE MOTIVE

Întrucât lovitura de stat care a avut loc în Mauritania la 6 august 2008 a constituit o încălcare deosebit de gravă și evidentă a elementelor esențiale menționate la articolul 9 din Acordul de parteneriat ACP-CE, Uniunea Europeană a hotărât, la 15 septembrie 2008, să înceapă consultările cu Republica Islamică Mauritania, în temeiul articolului 96 din acord.

O reuniune în scopul acestor consultări a avut loc la 20 octombrie 2008, la Paris. În cadrul acestei reuniuni și în lunile care au urmat, Uniunea Europeană nu a primit propuneri satisfăcătoare din partea Mauritaniei și a hotărât să închidă procedura de consultare, menținându-și totuși angajamentul, împreună cu comunitatea internațională, de a găsi o soluție la criză.

Prin decizia Consiliului din 6 aprilie 2009[1] privind finalizarea procedurii de consultare cu Republica Islamică Mauritania în conformitate cu articolul 96 din Acordul de parteneriat ACP-CE, Uniunea Europeană a elaborat o foaie de parcurs care permite reluarea progresivă a cooperării (măsuri adecvate) pe baza semnării și a punerii în aplicare a unei soluții consensuale de ieșire din criză incluzând alegeri prezidențiale transparente, reprezentative și credibile.

Această soluție consensuală pentru o revenire la ordinea constituțională s-a materializat în semnarea, la 4 iunie 2009, a Acordului de la Dakar între polii politici din Mauritania aflați în conflict. Aceasta a permis, conform măsurilor adecvate adoptate, o primă etapă de reluare a cooperării. O etapă ulterioară de reluare a cooperării a fost convenită în urma punerii în aplicare a unei mari părți din măsurile prevăzute prin Acordul de la Dakar și a desfășurării alegerilor prezidențiale la 18 iulie 2009. La data prevăzută în decizia sus-menționată, o misiune de monitorizare comună a președinției Uniunii Europene și a Comisiei a efectuat o vizită între 5 și 7 octombrie 2009, în vederea prezentării constatărilor privind situația din Mauritania, care permit evaluarea posibilității unei reluări totale a cooperării și stabilirii măsurilor care trebuie luate în aplicarea deciziei Consiliului.

Constatările misiunii sunt în concordanță cu opinia comunității internaționale și arată că Mauritania a revenit pe deplin la ordinea constituțională, ceea ce permite reluarea integrală a cooperării, astfel cum a fost prevăzută în decizia din 6 aprilie 2009.

Totuși, se constată, conform evaluării realizate de Grupul de contact internațional pentru Mauritania, necesitatea punerii în aplicare a capitolului din Acordul de la Dakar referitor la dialogul național, inclusiv după alegerile prezidențiale. Trebuie amintit că acest capitol reprezintă una dintre măsurile de încredere convenite între părți, care au permis încheierea Acordului de la Dakar. Acest dialog care vizează consolidarea stabilității țării nu a fost încă inițiat și ar putea fi necesare acțiuni de încurajare din partea comunității internaționale. Într­adevăr, pare evident că nu au fost soluționate anumite probleme de fond care s-au numărat printre cauzele menționate ale loviturii de stat din 6 august 2008, în special în ceea ce privește reechilibrarea puterilor, reforma instituțiilor, rolul forțelor armate, consolidarea democrației și buna guvernanță.

Prin urmare, se poate concluziona că orice modalitate de aplicare a deciziei Consiliului din 6 aprilie trebuie să aibă în vedere stabilirea unui dialog politic aprofundat între Mauritania și UE, vizând consolidarea stabilității țării, promovarea progreselor în ceea ce privește buna guvernanță și sprijinirea instaurării unui dialog național incluziv, în conformitate cu capitolul 4.VII din Acordul de la Dakar. Acest dialog politic consolidat se va desfășura în conformitate cu articolul 8 din Acordul de parteneriat ACP-CE.

Având în vedere cele prezentate mai sus, Comisia propune Consiliului abrogarea deciziei 2009/472/CE a Consiliului din 6 aprilie 2009 și adoptarea deciziei de mai jos, în temeiul articolului 96 din Acordul de parteneriat ACP-CE, în locul deciziei sus-menționate.

Propunere de

DECIZIE A CONSILIULUI

de abrogare a Deciziei 2009/472/CE din 6 aprilie 2009 și privind măsurile care trebuie luate în aplicarea procedurii de consultare cu Republica Islamică Mauritania în temeiul articolului 96 din Acordul de parteneriat ACP-CE

CONSILIUL UNIUNII EUROPENE,

având în vedere tratatele privind Uniunea Europeană și privind funcționarea Uniunii Europene,

având în vedere Acordul de parteneriat ACP-CE semnat la Cotonou la 23 iunie 2000, revizuit la Luxembourg la 25 iunie 2005, denumit în continuare „acordul ACP-CE”, și în special articolul 96,

având în vedere acordul intern dintre reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a acordului ACP-CE[2], în special a articolului 3,

având în vedere propunerea Comisiei Europene,

întrucât:

(1) Republica Islamică Mauritania a pus în practică soluția consensuală de ieșire din criză stabilită de măsurile adecvate instituite prin Decizia 2009/472/CE din 6 aprilie 2009[3] privind finalizarea procedurii de consultare cu Republica Islamică Mauritania în conformitate cu articolul 96 din acordul ACP-CE.

(2) Republica Islamică Mauritania a revenit la ordinea constituțională.

(3) Ar trebui să fie promovat un dialog național incluziv, în vederea asigurării stabilității țării și evitării unor noi situații de încălcare a elementelor esențiale menționate în articolul 9 din acordul ACP-CE și, în consecință, în vederea reluării cooperării.

(4) Astfel, Decizia 2009/472/CE ar trebui abrogată și ar trebui să fie reluat dialogul politic cu Republica Islamică Mauritania, care să urmărească încurajarea consolidării democrației, prevenirea schimbărilor anticonstituționale ale guvernului, reforma instituțiilor, rolul forțelor armate, buna guvernanță politică și economică, consolidarea statului de drept și a drepturilor omului, precum și reechilibrarea instituțiilor și puterii,

DECIDE:

Articolul 1

Decizia 2009/472/CE din 6 aprilie 2009 privind finalizarea procedurii de consultare cu Republica Islamică Mauritania în conformitate cu articolul 96 din Acordul de parteneriat ACP-CE se abrogă.

Articolul 2

Dialogul politic cu Republica Islamică Mauritania în temeiul articolului 8 din acordul ACP­CE se va desfășura în forma prevăzută în anexa la prezenta decizie.

Articolul 3

Prezenta decizie intră în vigoare la data adoptării.

Decizia este valabilă pe o perioadă de douăzeci și patru de luni de la data adoptării de către Consiliu. Aceasta va putea fi reexaminată, dacă va fi necesar, pe baza misiunilor de monitorizare ale Uniunii Europene.

Articolul 4

Prezenta decizie este publicată în Jurnalul Oficial al Uniunii Europene .

Adoptată la Bruxelles, la […]

Pentru Consiliu

Președintele

ANEXĂ

Proiect de scrisoare

Domnule Președinte,

Am constatat cu multă satisfacție revenirea Mauritaniei la ordinea constituțională în urma punerii în aplicare a unei mari părți din măsurile prevăzute de Acordul de la Dakar, care a culminat cu învestitura dumneavoastră în cea mai înaltă funcție în stat. În consecință, avem plăcerea să vă confirmăm reluarea totală a cooperării dintre Uniunea Europeană și Republica Islamică Mauritania.

Menționăm că, în conformitate cu dispozițiile articolului 4-vii din Acordul-cadru de la Dakar, diferiții poli politici semnatari s-au angajat în continuarea și intensificarea unui dialog național incluziv, în vederea consolidării reconcilierii naționale și a democrației. Astfel cum au indicat deja membrii Grupului internațional de contact în cadrul ultimei lor reuniuni din 10 septembrie 2009, acest dialog ar fi oportun. Este deja încurajator să constatăm disponibilitatea diferitelor părți la dialog. Într-adevăr, este evident că anumite probleme de fond, care s-au numărat printre cauzele menționate ale loviturii de stat din 6 august 2008, nu au fost încă soluționate. În lista subiectelor de dialog menționate în Acordul de la Dakar, notăm în special consolidarea democrației, prevenirea schimbărilor anticonstituționale de guvernare, reforma instituțiilor și rolul forțelor armate, buna guvernanță politică și economică, consolidarea statului de drept și a drepturilor omului, precum și o reechilibrare a instituțiilor și a puterii. Amenințările la adresa securității care au survenit în Mauritania arată că lupta împotriva terorismului și a criminalității organizate ar putea fi, de asemenea, o temă de dialog.

Toate subiectele referitoare la stabilitatea țării dumneavoastră, inclusiv cele menționate mai sus, sunt foarte importante pentru Uniunea Europeană. În calitate de subiecte de interes comun și având în vedere importanța cooperării comunitare în Mauritania cu privire la temele referitoare la guvernanță, propunem ca dialogul politic dintre Mauritania și Uniune, prevăzut la articolul 8 din Acordul de la Cotonou, să fie consolidat și să devină constant și structurat. Modalitățile și termenii de referință ale acestui dialog trebuie să fie definiți de comun acord între guvernul dumneavoastră și șefii misiunilor diplomatice ale Uniunii pe lângă Republica Islamică Mauritania.

Unul dintre obiectivele acestui dialog va fi, în special, promovarea dialogului național incluziv menționat mai sus. Considerăm că este posibilă soluționarea condițiilor prealabile și dificultăților care au îngreunat lansarea acestui dialog dacă diferitele părți mauritane aleg să orienteze discuțiile către viitor, evitând să se concentreze asupra revendicărilor și disputelor privind istoria recentă.

În concluzie, Uniunea va sprijini eforturile Mauritaniei în vederea depășirii dificultăților socio-economice și politice cu care se confruntă din cauza perioadei îndelungate de criză politică asociate loviturii de stat din august 2008, crizei economice mondiale și noilor amenințări teroriste și la adresa securității.

Cu deosebită considerație.

Bruxelles,

Pentru Comisia Europeană | Pentru Consiliul Uniunii Europene |

[1] Decizia 2009/472/CE publicată în JO L 156, 19.6.2009

[2] JO L 317, 15.12.2000, p. 376.

[3] JO L 156, 19.6.2009, p. 26 - 30.